Id-Deċiżjoni tal-Kummissjoni
tad-29 ta’ Mejju 1997
li temenda d-Deċiżjoni 92/160/KEEli tistabbilixxi r-reġjonalizzazzjoni ta’ ċerti pajjizi terzi għall-importazzjoni ta’ equidae u tħassar id-Deċiżjoni 96/487/KE dwar il-miżuri ta’ protezzjoni rigward dourine fir-Russja
(Test b’relevanza għall-ŻEEA)
(97/350/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 90/426/KEE tas-26 ta’ Ġunju 1990 dwar il-kondizzjonijiet tas-saħħa ta’ l-annimali li jirregolaw il-moviment u l-importazzjoni minn pajjiżi terzi ta’ equidae [1], kif l-aħħar emendata bl-Att ta’ Adeżjoni ta’ l-Awstrija, il-Finlandja u l-Isvezja, u partikolarment l-Artikoli 12 u 13 (2) taghha,
Wara li kkunsidrat id-Direttiva tal-Kunsill 91/496/KEE tal-15 ta’ Lulju 1991 li tippreskrivi l-prinċipji li jirregolaw l-organizzazzjoni ta’ l-ispezzjonijiet veterinarji ta’ annimali li jidħlu fil-Komunità minn pajjiżi terzi u li temenda d-Direttivi 89/662/KEE, 90/425/KEE u 90/675/KEE [2], kif l-aħħar emendata bid-Direttiva 96/43/KE [3], u partikolarment l-Artikolu 18(7) taghha,
Billi skond id-Deċiżjoni tal-Kummissjoni 92/160/KEE [4], kif l-aħħar emendata bid-Deċiżjoni 97/10/KE [5], importazzjonijiet lejn il-Komunità ta’ equidae mir-Russja kienu jitħallew biss mit-territorji fil-punent tal-Muntanji Ural;
Billi wara l-konferma tal-preżenza ta’ dourine fir-Russja, il-Kummissjoni adottat id-Deċiżjoni 96/487/KE [6];
Billi l-awtoritajiet veterinarji kompetenti tar-Russja issa kkonfermaw il-ħelsien mid-dourine f’ċerti territorji amministrattivi tal-Federazzjoni Russa; billi għalhekk id-Deċiżjoni 92/160/KEE għandha tkun emendata biex tkun meqjusa r-reġjonalizzazzjoni modifikata tar-Russja;
Billi l-awtoritajiet veterinarji kompetenti tar-Russja wkoll ipprovdew garanziji għall-kontroll tad-dourine fil-Federazzjoni Russa; billi l-garanziji msemmija hawn huma biżżejjed biex jiggarantixxu li jerġgħu jibdew l-importazzjonijiet ta’ equidae minn ċerti suġġetti tal-Federazzjoni Russa; billi minħabba f’hekk id-Deċiżjoni 96/487/KE għandha titħassar;
Billi l-miżuri previsti f’din id-Deċizjoni huma skond l-opinjoni tal-Kumitat Permanenti Veterinarju,
ADOTTAT DIN ID-DEĊIŻJONI:
Artikolu 1
Fl-Anness tad-Deċiżjoni 92/160/KEE il-kliem:
"Ir-Russja
it-territorji fil-punent tal-Muntanji Ural."
huma mibdula bil-kliem:
"Ir-Russja
- il-provinċji ta’ Arkhangelsk, Vologda, Murmansk, Leningrad, Novgorod, Pskov, Briansk, Vladimir, Ivanovo, Tver, Kaluga, Kostroma, Moskva, Orjol, Riasan, Smolensk, Tula, Jaroslavl, Nijninovgorod, Kirov, Belgorod, Voroneg, Kursk, Lipezk, Tambov, Astrahan, Volgograd, Penza, Saratov, Uljanovsk, Rostov, Orenburg, Perm u Kurgan
- ir-reġjuni ta’ Stavropol u Krasnodar
- ir-repubbliki ta’ Karelia, Marij-El, Mordovia, Chuvachia, Kalmykia, Tatarstan, Dagestan, Kabardino-Balkaria, Severnaya Osetia, Ingushetia u Karachaevo-Cherkesia."
Artikolu 2
Id-Deċiżjoni 96/487/KE hija mħassra.
Artikolu 3
L-Istati Membri għandhom jemendaw il-miżuri li huma japplikaw rigward ir-Russja biex iġibuhom konformi ma’ din id-Deċiżjoni. Għandhom jgħarrfu lill-Kummissjoni b’dan.
Artikolu 4
Din id-Deċiżjoni hija indirizzata lill-Istati Membri.
Magħmula fi Brussel, fid-29 ta’ Mejju 1997.